钦定古今图书集成/明伦汇编/官常典/第604卷 > 任可容
## 钦定古今图书集成/明伦汇编/官常典/第604卷 > 任可容

按《广东通志》：“可容，字养弘，怀宁人。万历丁丑进士。由
浙江处州知府，迁广东按察司副使，兵备惠潮，以风
纪自任，旌旄所指，吏畏民怀。下车之日，首建尊经阁、
养贤堂以教育士子，士风为之振起。时倭犯碣石、柘
林诸卫，督兵捍御，募勇士陈聪等，以计诱击破之，斩
贼无筭。逾年，复犯南澳，又大破之。游击顾臬获洋商”
五十五人，指为贼，搒掠诬伏。当事欲尽殪之，以上首
功。容察其词理谬异，一讯立白其冤。长乐盗起，密授
方略，擒渠帅镇乔赞等，群盗悉平。其时税珰四出，内
官太监李凤议增惠、潮诸税，可容力持不可。御马太
监李敬奉旨开矿，横行博罗、长乐间，发掘民间庐墓，
争之不得，乃上书制府，力陈其害，因得具奏撤还。转
本省盐屯参政。疏通滞引，稽查欺匿，屯务鹾政，釐然
一新。会诸司俱缺，兼绾五篆，夙夜经营，不遗馀力。利
兴弊革，乃以积劳致疾，卒于官。功德在民，民皆思之，
祀《广惠潮名宦》。